Source: http://inatsisit.gl/lov?rid=%7B4868AEFB-0F03-402A-9C26-7FDA66A61303%7D
Timestamp: 2017-11-24 02:01:33+00:00
Document Index: 21049172

Matched Legal Cases: ['§ 34', '§ 39', '§ 39', '§ 39', '§ 39', '§ 39', '§ 39', '§ 39', '§ 39', '§ 39', '§ 15', '§ 4', '§ 40', '§ 40', '§ 39', '§ 39', '§ 40', '§ 41', '§ 41', '§ 39', '§ 40', '§ 43', '§ 44', '§ 44', '§ 39', '§ 39', '§ 40', '§ 53', '§ 30', '§ 45', '§ 45', '§ 39', '§ 39', '§ 39', '§ 40', '§ 40', '§ 39', '§ 39', '§ 39', '§ 39', '§ 46', '§ 46', '§ 39', '§ 39', '§ 47', '§ 67', '§ 67', '§ 39', '§ 67', '§ 39', '§ 39', '§ 41']

Aningaasarsianit akileraarutit pillugit Inatsisartut inatsisaata allanngortinneqarneranik Inatsisartut inatsisaat nr. 7, 6. juni 2016-imeersoq (Soraarnerussutisiaqarnissamut aaqqissuussinernut nunani allaniittunut akiliutit akileraaruser­neqartarnerat)
Aningaasarsianit akileraarutit pillugit Inatsisartut inatsisaanni nr. 12, 2. november 2006-i­meersumi, Inatsisartut inatsisaatigut nr. 37, 9. december 2015-imeersukkut kingullermik allanngortinneqartumi makku allannguutigitinneqarput:
1. § 34-mi ilanngunneqarpoq:
”17) aningaasat sillimmasiisup toqoreerneratigut pisartagaqartitsiniarluni sillimmasiissutinit, matumani ilaallutik timikkut innarluuteqalernermut taartisiat ataatsikkoortumik inuunermut sillimmasiissutinit aamma ajunaarnissamut sillimmasiissutinit tunniunneqartut, tunniunneqar­nerat sillimmasersimanerup naaffissaatut isumaqatigiissutigineqarsimasoq nallertinnagu pippat, atorunnaarfissaatut isumaqatigiissutigineqartoq sillimmasersimasup 80-inik ukioqalernerata kingorna ullormit policep atuuffianit siullermit kingusinnerunngippat.
18) innarluuteqalernermi taarsiissutit ingerlaavartumik tunniunneqartartut, sillimmasiinermut akiliutit ilanngaatigineqarsinnaanerat imaluunniit sulisitsisup akileeqataassutaasa ilanngunne­qartussaannginnerat Danmarkimi, Savalimmiuni imaluunniit Kalaallit Nunaanni aningaasarsiat akileraaruteqaataasussat naatsorsorneranni tamakkiisumik ilaannakuusumilluunniit atuut­sinneqarsi­manngitsoq sillimmasiisup uppernarsarsinnaappagu.
19) aningaasat navianartumik nappaateqalernissamut sillimmasiinermit ataatsikkut tunniunneqartut, sillimmasiinermut akiliutit ilanngaatigineqarsinnaanerat imaluunniit sulisitsisup akileeqataassutaasa ilanngunneqartussaannginnerat Danmarkimi, Savalimmiuni imaluunniit Kalaallit Nunaanni aningaasar­siat akileraaruteqaataasussat naatsorsorneranni tamakkiisumik ilaannakuusumilluun­niit atuut­sinneqarsimanngitsoq sillimmasiisup uppernarsarsinnaappagu.”
2. § 39, imm. 1, nr. 1, ima oqaasertaqarpoq:
”1) Aaqqissuussinerit soraarnerussutisiaqarnissamut aningaasaateqarfimmi Kalaallit Nunaan­ni angerlarsimaffeqartumi, sillimmasiisarnerlu pillugu inatsimmi pineqartunut ilaasumi pilersinneqarsimassapput. Aaqqissuussinerittaaq inuunermut soraarnerussutisiaqarnissamullu sillimmasiisarfimmi Kalaallit Nunaanni angerlarsimaffeqartumi, Finanstilsynimit akuersissummik peqarluni sillimmasiisarnermik ingerlatsisumi pilersinneqarsinnaapput.”
3. § 39, imm. 1, nr. 4, ima oqaasertaqarpoq:
”4) Aappaasumut inooqatigisamulluunniit pisartagaritinneqartartut aappaasumut toqukkut qi­magaasumut, aappaasumut avissimasamut inooqatigisamulluunniit pisassanngortinneqarsinnaapput. Inooqatigisaq tassaavoq:
a) Inuk aqqatigut taasaq, toqusup pisassanngortitsinerup nalaani najugaqatigisimasaa, ima­luunniit
b) Inuk toqusup:
1. katissimasinnaasaralua imaluunniit nalunaarsugaasumik inooqatigisimasinnaasaralua aam­ma
2. testamentiliornermigut, aappaasup pinngitsoorani kingornussassaasa minnerpaamik angeqqataannik kingornussisussanngortissimasaa. Testamenti toqussaq qaammatinik pingasunik sioqqullugu pilersinneqarsimassaaq, aamma
3. toqussaq sioqqullugu ukiuni kingullerni marlunni najugaqatigisimasaa. Imaluunniit siusinnerusukkut piffissami atasuinnarmi sivikinnerpaamik ukiuni marlunni najugaqatigisimasaa, najugaqatigiinneq paaqqinniffimmut, matumani aamma utoqqaat naju­gaqarfiannut inissinneqarneq pissutigiinnarlugu kipitinneqarsimappat, imaluunniit
c) Inuk toqusup piffissami toqquimmini najugaqatigisimasaa toqusulluunniit siusinnerusukkut najugaqatigisimasaa, najugaqatigiinneq paaqqinniffimmut, matumani aamma utoqqaat najugaqarfiannut inissinneqarneq pissutigiinnarlugu kipitinneqarsimappat, aamma toqusumit naartusoq, qitornaqartoq qitornaqarsimasorluunniit.”
4. § 39, imm. 1-imi nr. 7 atorunnaarsinneqarpoq.
5. § 39, imm. 2, ima oqaasertaqarpoq:
”Imm. 2. Inuunermut sillimmasiineq pineqarpat sillimmasiisoq sillimmasigaassaaq sillimmasiissummillu piginnittuussalluni. Sillimmasiineq sulisuusup taassumalu sulisitsisuata isumaqatigiissuteqarnerat tunngavigalugu pilersinneqarsimappat, aammalu akiliutit akileeqataassutillu sulisitsisumit akilerneqartarpata, taava sulisuusoq sillimmasigaassaaq sillimmasiissummillu piginnittuussalluni.”
6. § 39, imm. 3-mi allassimasoq ”6.000 kr.-it” allanngortinneqarpoq ima: ”8.000 kr.-it”
7. § 39-p kingornagut ilanngunneqarpoq:
”§ 39 a. Aningaasarsiat akileraaruteqaataasussat naatsorsorneranni ilanngunneqassanngillat soraarnerussutisiaqarnissamut imaluunniit inuunermut sillimmasiinermik aaqqissuussinermit ingerlaavartumik, toqunikkut unittussamik tunniussiviusartumit tunniunneqartut, aaqqissuussinermut akiliutit ilanngaatigineqarsinnaanerat imaluunniit sulisitsisup akileeqataassutaasa ilanngunneqartussaannginnerat Danmarkimi, Savalimmiuni imaluunniit Kalaallit Nunaanni aningaasarsiat akileraaruteqaataasussat naatsorsorneranni tamakkiisumik ilaannakuusumilluunniit atuutsinneqarsimanngitsoq soraarnerussutisiaqarsinnaatitaasup sillimmasiisulluunniit uppernarsarsinnaappagu.
Imm. 2. Imm. 1-imi aalajangersagaq taamaallaat atuutissaaq piumasaqaatit makku eqquutsinneqarpata:
1) Aaqqissuussineq soraarnerussutisiaqarnissamut aningaasaateqarfimmi, sillimmasiisarneq pillugu inatsimmi pineqartunut ilaasumi imaluunniit inuunermut soraarnerussutisiaqarnissamullu sillimmasiisarfimmi, Finanstilsynimit akuersissummik peqarluni sillimmasiisarnermik ingerlatsisumi pilersinneqarsimassaaq.
2) Utoqqalineq pissutigalugu soraarnerussutisiat siusinnerpaamik tunniunneqartalersinnaapput 60-inik ukioqalernermi, taakkunannga ukiukinnerunissaq akileraaruseriffimmit akuerineqarsi­manngippat.
3) Utoqqalineq pissutigalugu soraarnerussutisiani inuuneq naallugu pisartagassanik, naammaataasunillu inuuneq naallugu pisartagassaanngitsunik aningaasartaqartuni, utoqqalineq pissutigalugu soraarnerussutisiat ilaannit naammaataasunit tunniunneqartut, utoqqalineq pissutigalugu soraarnerussutisiat ilaannit inuuneq naallugu pisartagassanit tunniunneqartut 50 pro­centiinit amerlanerussanngillat.
4) Aappaasumut inooqatigisamulluunniit pisartagaritinneqartartut aappaasumut toqukkut qimagaasumut, aappaasumut avissimasamut inooqatigisamulluunniit pisassanngortinneqarsinnaapput. Inooqatigisaq tassaavoq:
1. katissimasinnaasaralua imaluunniit nalunaarsugaasumik inooqatigisimasinnaasaralua aamma
c) Inuk toqusup piffissami toqquimmini najugaqatigisimasaa toqusulluunniit siusinnerusukkut najugaqatigisimasaa, najugaqatigiinneq paaqqinniffimmut, matumani aamma utoqqaat najugaqarfiannut inissinneqarneq pissutigiinnarlugu kipitinneqarsimappat, aamma toqusumit naartusoq, qitornaqartoq qitornaqarsimasorluunniit.
5) Aappaasumut toqukkut qimagaasumut, aappaasumut avissimasamut inooqatigisamulluuniit pisartagaritinneqartartut sivikinnerpaamik ukiuni qulini tunniunneqartassapput.
6) Toqusulli qitornaanut, matumani aamma qitornassaanut toqukkut qimagaasunut pisartagaritinneqartartut qitornat 24-nik ukioqalernerat tikillugu taamaallaat tunniunneqartarsinnaapput.
Imm. 3. Inuunermut sillimmasiineq pineqarpat sillimmasiisoq sillimmasigaassaaq sillimmasiissummillu piginnittuussalluni. Sillimmasiineq sulisuusup taassumalu sulisitsisuata isumaqatigiissuteqarnerat tunngavigalugu pilersinneqarsimappat, aammalu akiliutit akileeqataassutillu sulisitsisumit akilerneqartarpata, taava sulisuusoq sillimmasigaassaaq sillimmasiissum­millu piginnittuussalluni.
Imm. 4. Soraarnerussutisiaqarnissamut aaqqissuussinermut akiliinerit aningaasat akileraarusigaasut akileraarusigaanngitsullu atorlugit pisimappata, aningaasat tunniunneqartut ilaat inuup aningaasat akileraarusigaasut atorlugit akiliuteqarfigineqarsimasutut uppernarsarsinnaa­saanut naapertuuttut aningaasarsiat akileraaruteqaataasussat naatsorsorneranni ilanngunneqassanngillat. Tunniunneqartut ilaat aningaasat akileraarusigaasut atorlugit akiliuteqarfigineqarsimasut iluanaarutinik, ernianik assigisaannilluunniit taperneqassanngillat.
Imm. 5. Ingerlaavartumik, toqunikkut unittussamik tunniunneqartartut ukiumut 5.000 kr.-it qaangersimanngippatigit, soraarnerussutisiaqarnissamut aaqqissuussinernit imm. 1-imi 2-milu taaneqartunit, atorfinitsitaanermut atatillugu pilersinneqarsimasunit tunniunneqartussat ataasiaannartumik tunniunneqarsinnaapput.
Imm. 6. Aningaasat soraarnerussutisiaqarnissamut aaqqissuussinernit imm. 1-imi 2-milu taaneqartunit, soraarnerussutisiaqarnissamut aningaasaateqarfinni imaluunniit inuunermut soraarnerussutisiaqarnissamullu sillimmasiisarfinni Kalaallit Nunaanni angerlarsimaffeqartuni pilersinneqarsimasunit, aammalu atorfinitsitaanermut atatillugu pilersinneqarsimasunit ukiuni marlunni ingerlaavartumik tunniunneqartartussat amerlaqataat ataasiaannartumik tunniunneqarsinnaapput.
Imm. 7. Tunniunneqartussat ilaat imm. 1 aamma 2 naapertorlugit akileraarusigassaanngitsut pillugit maleruagassat erseqqinnerusut Naalakkersuisunit aalajangersarneqarsinnaapput.”
8. 39 a-p kingornagut ilanngunneqarpoq:
”§ 39 b. Inuit aningaasarsiamik akileraaruteqaataasussat naatsorsorneranni soraarnerussutisiaqarnissamut aaqqissuussinernit tunniunneqartunik ilanngussisussaanngitsut, tak. § 39 a, imm. 1 aamma 2, ernianut aningaasartuutit, tak. § 15, imm. 1, aningaasarsianit akileraaruteqaataasussanit tamakkiisumik ilanngaatigisinnaanngikkunikkit, ilanngaatissap atunngitsuukkap aki­leraarutitigut nalingata tunniunneqarnissaa akileraaruseriffimmut qinnutigisinnaavaat.
Imm. 2. Imm. 1 naapertorlugu tunniussinermi piumasaqaatit makku eqquutsinneqarsimas­sapput:
1) ernianut aningaasartuutit illuummik Kalaallit Nunaanniittumik pisinermut ingerlatsinermulluunniit tunngasuussapput,
2) taarsigassarsiat illuummik taassuminnga qularnaveeqqusigaassapput,
3) inuup illuut najugaqarfigissavaa, aamma
4) ilanngaat aappaasumut inooqatigisamut § 4 d, imm. 2 naapertorlugu nuunneqarsinnaassanngillat.
Imm. 3. Tunniunneqartussat annerpaamik amerlaqatigisinnaavaat aningaasat soraarnerussutisiaqarnissamut aaqqissuussinernit pineqartunit tunniunneqartut akileraartussaatitaasup aningaasarsiaanik akileraaruteqaataasussaanngitsunik allanik ilasat, ernianut ilanngaatinut atunngitsuukkanut sanilliullugit naatsorsorneqartut.
Imm. 4. Tunniussinerit qaammammut kingumoortumik pissapput. Ukiumut aningaasarsiorfiusumut, ernianut ilanngaatit attuumassuteqarfigisaannut inaarummik naatsorsuinerup nassiunneqarnera ilutigalugu, kingusinnerpaamillu ukiumi, ukiup aningaasarsiorfiup tulliani ulloq 1. september, akileraaruseriffiup tunniunneqartut imm. 1-imi taaneqartut naatsorsorsussavai nikingassutaajunnartullu tunniutissallugit akiligassiissutigissallugilluunniit.”
9. § 40-p kingornagut ilanngunneqarpoq:
”§ 40 a. Sillimmasiissutit sillimmaserneqartoq toqugaluarpalluunniit piffissami aalajangersimasumi tunniussaqarfiusartussat (tunniunneqartartussatut qulakkiikkat), aammali § 39-mi, § 39 a-mi § 40-miluunniit piumasaqaatinik eqquutsitsisut, qulakkeerinermut akiliut sillimmasiissuummut tamarmiusumut akiliutip 10 pct.-ianit anginerunngippat soraarnerussutisiaqarnissamut aaqqissuussinernut ingerlaavartumik, toqunikkut unittussamik tunniussiviusartussanut maleruagassat malillugit suliarineqassapput.
Imm. 2. Taamaattorli sillimmaserneqartup sillimmasiisarneq pillugu inatsisip paasineqartarneratuut “qaniginerpaasaasa” imaluunniit sillimmaserneqartumut aappaasup imaluunniit aappaasup avissimasap, sillimmaserneqartup kingornussisussaasa, qitornassaasa imaluunniit qitornassaasa kingornussisussaasa imaluunniit inuup aqqatigut taaneqartup, pisassanngortitsinerup nalaani sillimmaserneqartumik najugaqateqartup taassumaluunniit kingornussisussaasa saniatigut allanik policemi ilanngussisoqarsimannginnissaa piumasaqaataavoq.”
10. § 41 ima oqaasertaqarpoq:
”§ 41. Aaqqissuussinernut §§-ini 39-mi 40-milu taaneqartunut akileeqataassutit akiliutillu pillugit ilanngaatit piffissamut akiliiffiusumut tunngatinneqassapput, soorluttaaq ilanngaatit ukiup aningaasarsiorfiup ilaani, akileeqataassutit akiliutillu tunngassuteqarfigisaanni akissarsiat tamarmiusut 20 procentiinit amerlanerusinnaanngitsut. Aappariinnut imaluunniit nalu­naarsugaasumik inooqatigiinnut tunngatillugu ilanngaatit, taakku akissarsiaasa tamarmiusut 20 procentiinit amerlanerusinnaanngillat. Namminersorlutik inuussutissarsiuteqartunut tunngatillugu naatsorsuinermut tunngavissaq, inuup taakkunatut atorfeqarluni akissarsiassaasut missingersukkat tunngavigalugit angissusilerneqassaaq.
Imm. 2. Sulisuusup aningaasarsiaasa akileraaruteqaataasussat naatsorsorneranni ilanngunneqassanngillat aningaasat, sulisitsisup aaqqissuussinernut §§-ini 39-mi 40-milu taaneqartunut akilersimasai.
Imm. 3. Soraarnerussutisiaqarnissamut aaqqissuussinermut ingerlaavartumik tunniussiviusartumut, tak. § 39, imaluunniit naafferartumik akilersuilluni sillimmasiinermut, tak. § 40, ukiumi aningaasarsiorfiusumi akiliutaasimasut akissarsiat tamarmiusut 20 procentiinit amerlanerusimappata, tak. imm. 2, aningaasat akiliivallaarutaasut utertinneqarnissaat akileraaruserif­fiup akuerisinnaavaa, pissutsit immikkut ittut taamaaliornissaq pissutissaqartippassuk.”
11. § 43-mi imm. 3-miit 5-imut atorunnaarsinneqarput.
12. § 44 ima oqaasertaqarpoq:
”§ 44. Inuunermut sillimmasiinernit aamma soraarnerussutisiaqarnissamut aaqqissuussinernit iluanaarutit aningaasarsiat akileraaruteqaataasussat naatsorsorneranni ilanngunneqassapput.
Imm. 2. Imm. 1 makkununnga atuutinngilaq:
1) aaqqissuussinernut § 39, imm. 1-imi, § 39 a, imm. 1-imi 2-milu, aamma § 40, imm. 1-imi pineqartunut kiisalu aaqqissuussinernut allanut, soraarnerussutisianik akileraarusiisarneq pil­lugu inatsimmi § 53 A-mi pineqartunut,
2) soraarnerussutisiaqarnissamut aaqqissuussinernut danskit aningaaseriviini, soraarnerussutisiaqarnissamut aningaasaateqarfiini aamma inuunermut soraarnerussutisiaqarnissa­mullu sil­limmasiisarfiini pilersinneqarsimasunut, soraarnerussutisiaqarnissamut aaqqissuussinernik ilaallu ilanngullugit akileraarusiisarneq pillugu inatsimmi kapitali 1-imi pineqartunut kiisalu Lønmodtagernes Dyrtidsfondimi uninngasuutinut ernialiussanut,
3) naafferartumik akilersuilluni sillimmasiinernut aamma soraarnerussutisiaqarnissaq siunertaralugu naafferartumik akilersuilluni ileqqaakkanut, sillimmasiinernut akit nikerarneri najoq­qutaralugit iluarsineqartartunut, ileqqaakkanut akit nikerarneri najoqqutaralugit iluarsineqartartunut, ataatsikkut akiliilluni sillimmasiinernut soraarnerussutisiaqarnissamullu ileqqaakkanut ataatsikkut tunniunneqartussanut, soraarnerussutisiaqarnissamut aaqqissuussinernik ilaallu ilanngullugit akileraarusiisarneq pillugu inatsimmi kapitali 1-imi pineqartunut, aamma
4) inuunermut sillimmasiinernut, sillimmaserneqartoq sillimmasersimanerup naaffissaatut isumaqatigiissutigineqarsimasoq nallertinnagu toqussagaluarpat innarluuteqalissagaluarpal­luunniit aatsaat tunniunneqarsinnaasunut, atorunnaarfissaatut isumaqatigiissutigineqartoq sillimmasersimasup 80-inik ukioqalernerata kingorna ullormit policep atuuffianit siullermit kingusinnerunngippat.
Imm. 3. Aningaasarsianit akileraartussaatitaavoq piginnittoq imaluunniit piginnittup toquneratigut sillimmasiissummit tunineqarsinnaatitaasoq. Iluanaarutit sillimmasiinerup, ukiup ani­ngaasarsiorfiup naanerani aningaasanngorlugu nalingata ukiup ingerlanerani tunniunneqarsimasunik taperneqartup aammalu sillimmasiinerup, ukiup aningaasarsiorfiup aallartinnerani aningaasanngorlugu nalingata ukiup ingerlanerani akiliutaasimasunik taperneqartup assigiinngissutaattut naatsorsorneqassapput.
Imm. 4. Sillimmasiinermit amigartoorutit, § 30, imm. 1-imi maleruagassat naapertorlugit taamaallaat ukiuni aningaasarsiorfiusuni tulliuttuni tallimani sillimmasiinerup taassuma iluanaarutitaanit ilanngaatigineqarsinnaapput.
Imm. 5. Soraarnerussutisiaqarnissamut aaqqissuussinernit il.il. imm. 1-imi taaneqartunit, tak. imm. 2 aamma 3, ingerlaavartumik iluanaarutit akileraaruserneqarnerannut matussutissatut tunniunneqartut, aningaasarsiat akileraaruteqaataasussat naatsorsorneranni ilanngunneqassanngillat. Aningaasat akileraarummut matussutissat kingusinnerpaamik tunniunneqassapput ukiumi, ukiup iluanaarutinik pisassaqalerfiup tulliani.
Imm. 6. Soraarnerussutisiaqarnissamut aaqqissuussinernit inuunermullu sillimmasiinernit iluanaarutit nalunaarutigineqartarnerat aammalu iluanaarutit akileraarutitaasa akilerneqartarnerat pillugit maleruagassat erseqqinnerusut Naalakkersuisunit aalajangersarneqarsinnaapput.”
13. § 45 ima oqaasertaqarpoq:
”§ 45. Soraarnerussutisiaqarnissamut isumaqatigiissummik sillimmasiinermilluunniit, soraarnerussutisiaqarnissamut aningaasaateqarfiit aamma inuunermut soraarnerussutisiaqarnissa­mullu sillimmasiisarfiit Kalaallit Nunaanni angerlarsimaffeqartut akornanni nuussineq tunniussinertut akiliinertulluunniit suliarineqassanngilaq, nuussineq:
1) soraarnerussutisiaqarnissamut aamma inuunermut sillimmasiinermik aaqqissuussinerit ingerlaavartumik, toqunikkut unittussamik tunniussiviusartut akornanni pippat, tak. § 39,
2) soraarnerussutisiaqarnissamut aamma inuunermut sillimmasiinermik aaqqissuussinernit ingerlaavartumik, toqunikkut unittussamik tunniussiviusartunit § 39 a-mi pineqartuniit soraar­nerussutisiaqarnissamut aamma inuunermut sillimmasiinermik aaqqissuussinernut ingerlaavartumik, toqunikkut unittussamik tunniussiviusartunut § 39 a-mi pineqartunut pippat,
3) soraarnerussutisiaqarnissaq siunertaralugu naafferartumik akilersuilluni sillimmasiinerit akornanni pippat, tak. § 40, aamma
4) soraarnerussutisiaqarnissaq siunertaralugu naafferartumik akilersuilluni sillimmasiinermiit, tak. § 40, soraarnerussutisiaqarnissamut aamma inuunermut sillimmasiinernut § 39-mi pine­qartunut pippat.
Imm. 2. Soraarnerussutisiaqarnissamut isumaqatigiissummik sillimmasiinermilluunniit, soraarnerussutisiaqarnissamut aningaasaateqarfiit aamma inuunermut soraarussutisiaqarnissamullu sillimmasiisarfiit Kalaallit Nunaata avataani angerlarsimaffeqartut akornanni nuussineq tunniussinertut akiliinertulluunniit suliarineqassanngilaq, nuussineq:
1) soraarnerussutisiaqarnissamut aamma inuunermut sillimmasiinermik aaqqissuussinerit ingerlaavartumik, toqunikkut unittussamik tunniussiviusartut akornanni pippat, tak. § 39 aamma
2) soraarnerussutisiaqarnissamut aamma inuunermut sillimmasiinermik aaqqissuussinernit ingerlaavartumik, toqunikkut unittussamik tunniussiviusartunit § 39 a-mi pineqartuniit soraar­nerussutisiaqarnissamut aamma inuunermut sillimmasiinermik aaqqissuussinernut ingerlaa­vartumik, toqunikkut unittussamik tunniussiviusartunut § 39 a-mi pineqartunut pippat.
Imm. 3. Aningaasanut nuunneqartunut tunngatillugu akileraartussaatitaanerup akitsuummil­luunniit akiliisussaatitaanerup nuussineq sioqqullugu atuutilersimannginnissaa maleruagassat imm. 1-imiittut atorneqarnissaanni piumasaqaataavoq.”
14. § 46 ima oqaasertaqarpoq:
”§ 46. Soraarnerussutisiaqarnissamut aaqqissuussinermit imaluunniit inuunermut sillimmasii­nermit piffissaq suli nallinngitsoq atorun­naarsinneqartumit tunniunneqartunit akitsuut 55 pro­centiusoq akilerneqassaaq. Aaqqissuussinermut akiliutit ilanngaatigineqarsinnaanerat imaluunniit sulisitsisup akileeqataassutaasa ilanngunneqartussaannginnerat aningaasarsiat akile­raaruteqaataasussat naatsorsorneranni tamak­kiisumik ilaannakuusumilluunniit atuutsinneqarsimanngitsoq, tak. § 39 a, imm. 1, uppernar­sarneqarpat akitsuut 10 procentiusoq akilerneqassaaq. Soraarnerussutisiaqarnissamut aaqqissuussinermut akiliinerit aningaasat akileraarusigaasut akileraarusigaanngitsullu atorlugit pisimappata, aningaasat tunniunneqartut ilaat inuup aningaasat akileraarusigaasut atorlugit akiliuteqarfigineqarsimasutut uppernarsarsinnaasaanut naapertuuttut 10 procentimik akitsuuserneqassapput, tak. § 39 a, imm. 4.
Imm. 2. Piffissaq suli nallinngitsoq atorunnaarsitsinertut isigineqassapput tunniussineq allatulluunniit pigisassanngortitsilluni qularnaveeqqusiussilluniluunniit tunniussineq kiisalu iliuutsit il.il., aaqqissuussinerup soraarnerussutisiaqarnissamut aaqqissuussinerunerata siunertaanik eqquutsitsiunnaarnermik kinguneqartut. Akitsuusigassaapput aningaasat, aaqqissuussineq tunniussinerup, nuussinerup iliuuseqarnerulluunniit nalaani atorunnaarsinneqartuuppat tunni­unneqarsimasinnaagaluartut, imaluunniit fripolicep assigisaataluunniit aningaasanngorlugu nalinga. Iliuutsit taaneqartut soraarnerussutisiaqarnissamut aningaasaateqarfimmut ima­luun­niit inuunermut soraarnerussutisiaqarnissamulluunniit sillimmasiisarfimmut piaartumik nalunaarutigineqarnissaat akitsuummik akiliisussaatitaasup pisussaaffigaa.
Imm. 3. Ataatsimut pigisanik agguaanikkut imaluunniit ataatsimut pigisaqarnermik atorun­naarsitsinikkut aappaasumut pisassanngortitsinermi imm. 2-mi maleruagassat atorneqassanngillat. Aappaasoq pisassanngortitsinerup kingorna pigisarilikkaminit nammineerluni akileraartussaatitaalissaaq akitsuummilluunniit akiliisussaatitaalissalluni.
Imm. 4. Aaqqissuussineq soraarnerussutisianik akileraarusiisarneq pillugu inatsimmi kapita­li 1-imi pineqartunut ilaappat imm. 1 aamma 2 atuutissanngillat.”
15. § 47, imm. 2-mi oqaaseqatigiit kingulliit peerneqarput.
16. § 67-p kingornagut ilanngunneqarpoq:
”§ 67 a. Inuit aningaasarsiamik akileraaruteqaataasussat naatsorsorneranni soraarnerussutisiaqarnissamut aaqqissuussinernit tunniunneqartunik ilanngussisussaanngitsut, tak. § 39 a, imm. 1 aamma 2, inummut ilanngaat § 67, imm. 1-imi taaneqartoq tamakkiisumik ilanngaatigisin­naanngikkunikku, ilanngaatissap atunngitsuukkap akileraarutitigut nalingata tunniunneqarnissaa akileraaruseriffimmut qinnutigisinnaavaat. Uppernarsaatissat pisariaqartut qinnuteqaatinut ilanngullugit nassiunneqassapput. Tunniunneqartussat annerpaamik amerlaqatigisinnaavaat aningaasat soraarnerussu­tisiaqarnissamut aaqqissuussinernit pineqartunit tunniunneqartut aki­leraartussaatitaasup aningaasarsiaanik akileraaruteqaataasussaanngitsunik allanik ilasat, inum­mut ilanngaammut atunngitsuukkamut sanilliullugit naatsorsorneqartut.
Imm. 2. Imm. 1 naapertorlugu tunniussineq qaammammut kingumoortumik pissaaq.
Imm. 3. Ukiumut aningaasarsiorfiusumut, inummut ilanngaatip attuumassuteqarfigisaanut inaarummik naatsorsuinerup nassiunneqarnera ilutigalugu, kingusinnerpaamillu ukiumi, ukiup aningaasarsiorfiup tulliani ulloq 1. september, akileraaruseriffiup tunniunneqartut imm. 1-imi taaneqartut naatsorsorsussavai nikingassutaajunnartullu tunniutissallugit akiligassiissutigissal­lugilluunniit.”
Inatsisartut inatsisaat 1. januar 2017-imi atortuulissaaq.
Imm. 2. Piffissami 2017-imit 2021-mut, soraarnerussutisiaqarnissamut, taakku § 39 a, imm. 1 aamma 2-mut piumasaqaatinut taaneqartunut naapertuuttuni, akiliinermi Namminersorlutik Oqartussat tapiissuteqartassapput.
Imm. 3. Tapiissutit, tigusisunut akileraaruteqaataasussat, soraarnerussutisiaqarnissamut aamma inuunermut sillimmasiissutinut aaqqiissutinut, soraarnerussutisiaqarnissamut aningaasaateqarfimmi imaluunniit inuunermut aamma soraarnerussutisiaqarnissamut sillimmasiisarfimmi, Kalaallit Nunaanni angerlarsimaffeqanngitsumi, akileraarusigaanngitsumik akilerneqarsimasunit, ukiuni 2017-imit 2019-imut 5 procentpointiussapput kiisalu ukiuni 2020 aamma 2021-mi 3 procentpointiussallutik. Piffissami 2017-2019-imut tapiissut qaammammut inummut ataatsimut annerpaamik 420 kr.-ussaaq. Piffissamilu 2020-2021-mut qaammammut annerpaamik 250 kr.-ussalluni.
Imm. 4. Tapiissutit inunnut, 31. december 2016-imi tamakkiisumik akileraartussaatitaasunut kiisalu § 39 imaluunniit § 41, imm. 2, naapertorlugu 2016-imi soraarnerussutisiaqarnissamut aningaasaateqarfimmut imaluunniit inuunermut aamma soraarnerussutisiaqarnermut sillimmasiisarfimmut Kalaallit Nunaanni angerlarsimaffeqanngitsumut akiliinermi, ilanngaatigineqarsinnaasunik imaluunniit sulisitsisut akileeqataassutaanik ilanngunneqartussaannginnerannik ilaasimasunut tunniunneqassapput.
Imm. 5. Tapisisinnaatitaaneq atorunnaassaaq inuk Kalaallit Nunaanni tamakkiisumik akileraartussaajunnaarpat.
Imm. 6. Namminersorlutik Oqartussani, taakkulu suliffeqarfiini ataaniittuni kiisalu kommunini atorfilinnut, tapiissutit atorfillip akissarsineranut atatillugu akilerneqartassapput.
Imm. 7. Inuk tapiissutinik pisinnaatitaasoq, kisiannili imm. 6-imi ilaanngitsoq, ukiup tulliani piffissami 1. juli-mit 30. september-ip tungaanut, akileraartarnermut ingerlatsivimmut elektroniskimik qinnuteqarsinnaavoq, ukiup siuliani akiliinermut tapiissutinik piumalluni. Akileraartarnermut ingerlatsivik tapiissutit tunniunneqarnissaannut sukumiinerusumik piumasaqaateqarsinnaavoq, matuma ataani uppernarsaatinik piumasaqarsinnaalluni.
L_07-2016_forslag_kn
L_07-2016_bemaerk_kn
L_07-2016_betaenk_kn
L_07-2016_aendring_kn